Volkswagen Phaeton

Volkswagen Phaeton on suur luksussedaan, mida tootis saksa autotootja Volkswagen AG aastatel 2002–2016. Auto nimi tuleneb Phaetonist, kes oli kreeka mütoloogias Heliose poeg.

Arendamine
Auto idee pärines toonaselt Volkswageni esimehelt Ferdinand Piëchilt, kes soovis arendada välja kõrgtehnoloogilise luksusauto, mis tõstaks firma mainet ning konkureeriks BMW ja Mercedes-Benzi mudelitega. Inseneritele esitati kümme tingimust, millele auto peab vastama, avalikkusele on neist teada vaid mõned. BBC autosaates "Top Gear" mainiti, et osad tingimustest olid sellised: uus auto peab olema võimeline sõitma terve päeva 50-kraadises kuumuses kiirusega 300 km/h ja samal ajal peab kliimaseade hoidma auto salongis temperatuuri madalamal kui 22 kraadi.

Autot esitleti avalikkusele 2002. aasta Genfi autonäitusel. 

Ülevaade

Volkswagen Phaeton on suur luksussedaan, eesmootori ja esi- või nelikveoga, mida toodeti nii lühikese kui ka pikendatud teljevahega. Phaetoneid pandi käsitsi kokku Saksamaal, Dresdenis Volkswageni niinimetatud Gläserne manufaktur'is ehk klaasist tehases.

Kere ja välimus

Phaeton on ehitatud galvaniseeritud terasest Volkswageni D-platvormile, mida tähistati D1. Sama platvormi kasutavad ka Bentley Continental GT ja Bentley Continental Flying Spur. Autot ehitatakse nii lühikese kui ka pika teljevahega (niinimetatud L-variandina). Tavalise Phaetoni pikkus on 5055 mm, samas kui Phaeton L on 5175 mm pikkune. Pikem teljevahe suurendab eelkõige tagaistujate jalaruumi. Auto on suure sedaani kohta üsna voolujooneline, õhutakistusteguriga 0,31. Auto välisdisainis on kasutatud teiste Volkswageni mudelite kujunduselemente. Phaeton on saanud seetõttu ka kriitika osaliseks, sest ülikallis luksussedaan meenutab liialt odavamaid mudeleid, eriti Volkswagen Passatit.

Interjöör

Phaetonit toodetakse nii viie- kui ka neljaistmelisena. Neljaistmelise variandi puhul on taga kaks istet, mis on samamoodi reguleeritavad kui esiistmed. Kallimate variantide puhul on siseruumi kujundamisel kasutatud nahka ning puitu, kõrvuti metalli ja plastikuga, odavamatel variantidel on istmekatted tekstiilist. Auto nahksisu pärineb Itaalia nahafirmalt Poltrona Frau.

Auto kliimaseade on nelja tsooniga, mis lubab iga istme juurde eraldi temperatuuri määrata. Auto aknaklaasid on soojust isoleerivad ning infrapunakiirgust peegeldavad, mistõttu on auto sisekliima välistemperatuurist ja ilmastikust peaaegu sõltumatu.

Tehnilised näitajad

Mootorid

 Bensiinimootorid 
3,2 l (3189 cm³) V6-mootor, võimsusega 241 hj (177 kW) ning suurima pöördemomendiga 315 Nm. Auto kiirendus 0–100 km/h, sõltuvalt sellest kas tegu on pikendatud teljevahega ja/või neljaistmelise variandiga, on 9,4–9,9 sekundit ja tippkiirus 239 km/h.
4,2 l (4172 cm³) V8-mootor, võimsusega 335 hj (246 kW) ning suurima pöördemomendiga 430 Nm. Auto kiirendus nullist sajani on olenevalt variandist 6,9 sekundit, ning tippkiirus on elektrooniliselt piiratud 250 km/h.
6,0 (5998 cm³) W12-mootor, võimsusega 450 hj (331 kW) ning suurima pöördemomendiga 560 Nm. Kiirendus 0–100 km/h on 6,1 sekundit ja tippkiirus on piiratud 250 km/h.

BBC autosaates "Top Gear" eemaldati kuueliitrise mootoriga Phaetonilt kiiruspiiraja ja tippkiiruseks saavutati 323 km/h.

 Diiselmootorid 
 3,0 l (2967 cm³) V6-turbodiiselmootor, võimsusega 225 hj (165 kW), ning suurima pöördemomendiga 450 Nm. Kiirendus 0–100 km/h on olenevalt variandist 8,8–9,1 sekundit.
 5,0 l (4921 cm³) V10-turbodiiselmootor, võimsusega 313 hj (230 kW), ning suurima pöördemomendiga 750 Nm. Kiirendus 0–100 km/h on 6,9 sekundit.

Ülekanne ja veermik
Phaetonile pakutakse viie- ja kuuekäigulist Tiptronic automaatkäigukasti. Tiptronic on automaatkäigukast, mis lubab käike ka käsitsi vahetada. V6 ja V8-mootoritele pakutakse kuuekäigulist, V10- ja W12-mootoritele viiekäigulist käigukasti.

Phaetonit toodetakse nii esiveolisena kui ka Volkswageni 4Motion nelikveoga, mis kasutab Torseni diferentsiaali, jaotades tavaolukorras jõu võrdselt esi- ja tagatelje vahel. Teatud olukordades on see aga võimeline jaotama kuni 67% jõust parema haarduvusega ratastele.

Kõigil Phaetonitel on Volkswageni elektrooniline stabiilsusprogramm (ESP).

Autol on käsitsi või automaatselt reguleeritav neljaastmeline kõigi rataste õhkvedrustus.

Et autos on väga palju elektroonikat, on kasutatud autodel esinenud sellega probleeme. Peamisteks vigadeks on elektrooniliste juhtplokkide omavahelised kommunikatsioonihäired.

Kritiseeritud on ka Phaetoni kehvapoolseid pidureid. Tõenäoliselt on probleemiks auto suur mass, mitte vigane pidurisüsteem.

Müügiarvud

Phaetoni müügiarvud on olnud üsna väikesed ja valmistanud pettumuse Volkswagenile. Näiteks 2005. aastal müüdi maailma ühel suurimal autoturul Ameerika Ühendriikides kõigest 820 Phaetonit. 2006. a. lõpetati kehvade müügitulemuste tõttu Põhja-Ameerikas mudeli müük, mis jätkus alles 2007. a. märtsis.

Kõigist toodetud Phaetonitest on ligi pool müüdud Saksamaal.

Kehvade müügitulemuste peamiseks põhjuseks peetakse seda, et kallite autode ostjad ei pea Volkswagenit kuigi prestiižseks margiks, eelistades sellele Mercedes-Benzi, Audi, BMW ja Lexuse mudeleid.

Siiski valis näiteks Saksamaa liidukantsler Gerhard Schröder oma teisel ametiajal enda ametiautoks Phaetoni. Põhjus on, et enne kantsleriks saamist oli Schröder olnud aastatel 1990–1998 Alam-Saksi liidumaa peaminister (ministerpresident); Alam-Saksi liidumaal Wolfsburgis paikneb Volkswageni peakorter ja ettevõte on liidumaal üks suuremaid tööandjaid, ka liidumaa valitsusele kuulub palju Volkswageni aktsiaid.

 Välislingid  

Volkswagen Phaetoni veebileht (eesti keeles)
Autolehe ülevaade Volkswagen Phaetonist (eesti keeles)
Info Phaetoni kohta (inglise keeles)
Phaetonite müügitulemused aastani 2006 (inglise keeles)
Põhjalik ülevaade Volkswagen Phaetonist (inglise keeles)

Phaeton
Kategooria:Luksusautod
Kategooria:Sõiduautomudelid